Na temelju članka 64. Statuta Centra za odgoj i obrazovanje Tomislav Špoljar Varaždin, Školski odbor Centra za odgoj i obrazovanje Tomislav Špoljar Varaždin na sjednici održanoj 23. rujna 2021. godine donio je

**P R A V I L N I K**

**O UNUTARNJEM REDU**

# OPĆE ODREDBE

Članak 1.

Ovim Pravilnikom uređuje se unutarnji red Centra za odgoj i obrazovanje Tomislav Špoljar Varaždin (u daljem tekstu: Centar).

Članak 2.

Ovaj Pravilnik odnosi se na sve osobe za vrijeme njihova boravka u Centru.

Članak 3.

S odredbama ovoga Pravilnika razrednici su dužni upoznati učenike i njihove roditelje.

Jedan primjerak ovoga Pravilnika ističe se na vidljivom mjestu kod ulaznih vrata.

# BORAVAK U PROSTORU ŠKOLE

Članak 4.

Učenici, radnici Centra , te druge osobe mogu boraviti u prostoru Centra samo tijekom radnog vremena Centra.

Članak 5.

U prostoru Centra zabranjeno je:

* pušenje
* nošenje oružja
* pisanje po zidovima i inventaru Centra
* bacanje izvan koševa za otpatke papira, žvakaćih guma i sl.
* unošenje i konzumiranje alkohola i narkotičkih sredstava
* unošenje sredstava, opreme i uređaja koji mogu izazvati požar ili eksploziju
* igranje igara na sreću i sve vrste kartanja
* unošenje tiskovina nepoćudnog sadržaja

Učenici ne smiju bez odobrenja ravnatelja dovoditi u Centar strane osobe.

Svim osobama zabranjeno je dovoditi životinje u prostorije i okoliš Centra.

Članak 6.

Dužnost je radnika i drugih osoba koje borave u Centru, skrbiti se o imovini Centra prema načelu dobroga gospodara.

Članak 7.

Radnici Centra moraju se racionalno koristiti sredstvima Centra koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju ili tajniku.

Članak 8.

Radnici i učenici Centra dužni su se kulturno odnositi prema roditeljima i

drugim osobama koje borave u Centru.

Članak 9.

Nakon isteka radnog vremena radnici su dužni uredno pospremiti radne

materijale, zatvoriti prozore, isključiti električne aparate i zaključati radne prostore.

## RADNO VRIJEME

Članak 10.

Radno vrijeme Centra je od 06-14 sati (spremačice prijepodne), tajništvu od 07-15 sati i spremačicama poslijepodne od 13-21 sat.

Članak 11.

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

Članak 12.

Raspored radnog vremena ravnatelja i tajnika u svezi s prijemom stranaka obvezno se ističe na ulaznim vratima Centra.

Članak 13.

Roditelji mogu razgovarati s učiteljima Centra u dane primanja roditelja ili u vrijeme koje odredi razrednik, odnosno predmetni učitelj.

Članak 14.

Materijali se mogu unositi i iznositi za vrijeme radnog vremena, a izvan radnog vremena samo uz odobrenje ravnatelja.

# UČENICI

Članak 15.

Učenici mogu boraviti u Centru u vrijeme koje je određeno za nastavu i ostale oblike odgojno-obrazovnog rada.

Učenik je dužan doći u Centar najkasnije 10 minuta prije početka nastave, a napustiti Centar najkasnije 15 minuta nakon završetka školskih obveza.

Članak 16.

Učenik je dužan:

* kulturno se ponašati za vrijeme boravka u Centru i izvan Centra
* održavati čistima i urednima prostore Centra
* dolaziti uredan u Centar
* nakon dolaska u Centar odjevne predmete i osobne stvari odložiti na mjesto određeno za tu namjenu
* mirno ući u učionicu najmanje pet minuta prije početka nastave i pripremiti se za rad
* prigodom ulaska učitelja ili ravnatelja ustati ako učitelj ne odredi drukčije i uz dopuštenje učitelja sjediti
* u slučaju kašnjenja javiti se dežurnom učitelju
* uljudno se odnositi prema učiteljima i drugim radnicima Centra

Članak 17.

Na znak za početak nastave učenici su obvezni biti na svojim mjestima i pripremiti se za rad.

Svaki učenik ima svoje mjesto rada, koje može promijeniti samo uz dopuštenje razrednika.

U kabineti učenici ulaze zajedno s učiteljem.

Članak 18.

Učenici koji su zakasnili na nastavu, trebaju tiho ući u učionicu i ispričati se učitelju.

Članak 19.

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je učitelj prozvao, dužan je ustati.

Članak 20.

Učitelj ne smije za vrijeme nastave slati učenika izvan prostora Centra ili ga kažnjavati udaljavanjem iz učionice.

Članak 21.

Na nastavi učenik ne smije koristiti mobitel i druge slične aparate.

Članak 22.

Učenici ne smiju bez dopuštenja ulaziti u zbornicu, ured ravnatelja i tajnika. Ako trebaju učitelja, s njim mogu razgovarati u hodniku ili u sobi za roditelje.

Članak 23.

Učenici imaju pravo na veliki odmor i male odmore između nastavnih sati. Mali odmor traje 5 minuta, a veliki 20 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u okolišu Centra.

Članak 24.

Kod napuštanja učionice učenici moraju ponijeti svoje stvari.

Centar nije odgovoran na nestanak stvari i novca učenika za vrijeme njihova boravka u Centru.

Članak 25.

U razrednom odjelu tjedno se određuju dva redara.

Redari:

* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuje o nađenim predmetima učitelja, a predmete (knjige, bilježnice, olovke, odjeću, nakit i sl.) odnose u tajništvo

Članak 26.

Redare iz članka 25. ovoga Pravilnika određuje razrednik.

Članak 27.

Knjige posuđene u knjižnici učenik je dužan čuvati i neoštećene pravodobno vratiti.

Članak 28.

Učenici su odgovorni za štetu koju učine na imovini Centra prema općim propisima obveznog prava.

# DEŽURSTVA

Članak 29.

U Centru za vrijeme rada dežuraju učitelji.

Raspored i obveze dežurnih učitelja određuje ravnatelj.

Raspored dežurstava objavljuje se na oglasnoj ploči Centra.

Članak 30.

Mjesto i trajanje dežurstva određuje ravnatelj.

# KRŠENJE KUĆNOG REDA

Članak 31.

Postupanje prema odredbama ovoga Pravilnika sastavni je dio radnih obveza radnika i učenika Centra.

Radnik koji postupi suprotno odredbama ovoga Pravilnika, odgovoran je za težu povredu radne obveze.

Učenik koji postupi suprotno ovoga Pravilnika, odgovoran je prema općim aktima Centra.

Osobu koja za vrijeme boravka u Centru krši unutarnji red, dežurni učitelj ili učenik udaljiti će iz prostora Centra.

# PRIJELAZNE I ZAVRŠNE ODREDBE

Članak 32.

Ovaj Pravilnik objavljen je na oglasnoj ploči Centra dana 23. rujna 2021. g. te stupa na snagu danom objave kada prestaje važiti Pravilnik o unutarnjem redu od 11.9.2001. godine.

KLASA:003-05/21-01/5

URBROJ:2186-40-01-21-1

Varaždin, 23. rujna 2021.

PREDSJEDNIK

ŠKOLSKOG ODBORA:

Klara Kapeš, prof. logoped